
ΔΕΛΤΙΟ ΤΥΠΟΥ
«ΠΤΩΣΗ ΟΡΟΦΗΣ ΝΕΟΥ ΤΕΠ ΓΝ ΚΟΡΙΝΘΟΥ»

Ο Ιατρικός Σύλλογος Κορινθίας εκφράζει την έντονη ανησυχία και προβληματισμό του για το περιστατικό αποκόλλησης τμήματος της ψευδοροφής στο νέο Τμήμα Επειγόντων Περιστατικών του Γενικού Νοσοκομείου Κορίνθου.

Το γεγονός ότι δεν υπήρξε σοβαρός τραυματισμός αποτελεί για εμάς τυχαίο συμβάν.
Στεκόμαστε απαρέγκλιτα δίπλα στη συνάδελφο ιατρό που τραυματίστηκε ελαφρά και στο νοσηλευτικό προσωπικό, οι οποίοι συνέχισαν την εργασία τους αποδεικνύοντας πως το νέο ΕΣΥ στηρίζεται στη διαχρονική αυταπάρνηση των ιατρών και των νοσηλευτών.

Στεκόμαστε απαρέγκλιτα απέναντι απο αυτούς που στον βωμό του μικροπολιτικού τους συμφέροντος παρουσίασαν το γεγονός, όπως τους το επιτάσσει ο κομματικός τους χαρακτήρας, χωρίς καν να αναρωτηθούν για πιθανούς τραυματίες ή τον ψυχικό κλονισμό που υπέστησαν. 

 Η ασφάλεια των ασθενών, των ιατρών, των νοσηλευτών και όλων των εργαζομένων στις δομές υγείας αποτελεί αδιαπραγμάτευτη προτεραιότητα.

Ο Ιατρικός Σύλλογος Κορινθίας ζητά:

· την άμεση και πλήρη διερεύνηση των αιτίων του περιστατικού
· τον ενδελεχή τεχνικό έλεγχο όλων των χώρων του νέου ΤΕΠ από τις αρμόδιες υπηρεσίες
· την άμεση αποκατάσταση κάθε κατασκευαστικής ή τεχνικής αστοχίας που τυχόν διαπιστωθεί
· την επίσημη ενημέρωση των πολιτών και της ιατρικής κοινότητας για τα αποτελέσματα των ελέγχων
· την άμεση ενημέρωσή μας για τις προδιαγραφές του έργου πριν αυτό παραδοθεί, όπως επίσης και για τα κατασκευαστικά υλικά που χρησιμοποιήθηκαν.


Ο Ιατρικός Σύλλογος Κορινθίας επιφυλάσσεται να προβεί σε κάθε νόμιμη ενέργεια για την προάσπιση της ασφάλειας των ιατρών-μελών του και του δημόσιου συμφέροντος, καθώς πρόκειται για εργατικό ατύχημα και πρέπει να διερευνηθεί πλήρως και να αποδοθούν ευθύνες. 

Οι υποδομές υγείας οφείλουν να εμπνέουν αίσθημα ασφάλειας και εμπιστοσύνης. Η ποιότητα των δημόσιων έργων δεν κρίνεται μόνο από την ολοκλήρωσή τους, αλλά και από την ασφαλή και απρόσκοπτη λειτουργία τους.

Ως θεσμικός εκπρόσωπος των ιατρών της Κορινθίας, ο Ιατρικός Σύλλογος θα παρακολουθεί στενά την εξέλιξη της υπόθεσης και θα συμβάλει με υπευθυνότητα στην προστασία της δημόσιας υγείας και της ασφάλειας όλων.                                                                                                         

